Prevencia šikanovania v podmienkach škôl – informačný materiál

Šikanovanie sa v počiatočných štádiách viac či menej vyskytuje takmer v každej škole a školskom zariadení. Na rozdiel od iných typov nežiaduceho správania, s ktorými sa stretávame v školskom prostredí, je šikanovanie obzvlášť rizikové, pretože často zostáva dlho skryté. A pritom aj pri relatívne malej intenzite šikanovania môže u jeho obetí dochádzať k závažným psychickým traumám s dlhodobými následkami. Je preto dôležité, aby pedagógovia aj odborní zamestnanci vedeli ako mu predchádzať, resp. rozpoznať a riešiť už počiatočné štádiá šikanovania. 
Hneď v úvode pripomíname, že základom pre školy a školské zariadenia je Smernica č. 1/2025 k prevencii a riešeniu šikanovania detí a žiakov v školách a školských zariadeniach, vydaná Ministerstvom školstva, vedy, výskumu a mládeže SR ( ďalej Smernica 1/2025). Napriek vyššie uvedenému právnemu zarámcovaniu školská prax ukazuje, že sú neustále potrebné informácie, upriamujúce pozornosť na šikanovanie ako také.

Priamym šikanovaním je šikanovanie, pri ktorom šikanujúci zameriava svoje konanie priamo na šikanovaného opakujúcim sa úmyselným verbálnym, psychickým, emocionálnym alebo fyzickým násilím, pri ktorom sú spravidla prítomní aj účastníci šikanovania; je spojené s cieľom získať prevahu v kolektíve.
Nepriamym šikanovaním je šikanovanie, pri ktorom šikanujúci používa metódy a nástroje
vzťahového násilia a emocionálneho vydierania, najmä v podobe prehliadania, ignorovania,
zámerného vyčleňovania šikanovaného z kolektívu, šírenia nepravdivých alebo znevažujúcich
informácií, citlivých zvukových záznamov (audiozáznamov), obrazových záznamov (videozáznamov) alebo zvukovo-obrazových (audiovizuálnych) záznamov o šikanovanom alebo manipulovaním názorov a postojov ostatných členov sociálnej skupiny k šikanovanému.
Prevencia v širšej rovine
· Identifikácia a zabezpečenie kritických miest – monitorovanie priestorov, kde je predpoklad výskytu šikanovania (odľahlé miesta, chodby, šatne, jedáleň, WC a pod.)
· Uvedomenie si bŕzd a akcelerátorov šikanovania – obmedzenie konania podporujúceho
šikanovanie (zbytočné súperenie medzi triedami, prezentovanie „kultu stopercentnosti“, úspech jedného je prezentovaný ako neúspech iných, nespravodlivé hodnotenie, neprimerané sankcie a pod.) a podpora konania smerujúceho k minimalizácii výskytu šikanovania (prítomnosť osôb, ktorým sa môže žiak zveriť, učitelia zaujímajúci sa o potreby žiakov, dozory a kamery v kritických priestoroch školy a pod.)
· Manažment rizikových situácií – identifikácia a spracovanie rizikových situácií, ktoré môžu vytvárať priestor pre šikanovanie (nový žiak v kolektíve, prítomnosť žiakov s výraznou „inakosťou“ v kolektíve, žiakov so syndrómom CAN, prípady pozitívnej diskriminácie, identifikované užívanie psychoaktívnych látok vrátane alkoholu a pod.)
· Monitoring sociálnej klímy – pravidelné jednoduché monitorovanie pocitov a potrieb žiakov v škole, identifikácia prirodzených autorít a vzťahových osôb, ktorým žiaci prirodzene dôverujú (sociometria, anketa na začiatku a v priebehu školského roka, neformálne návštevy OZ v triedach, školský ranný filter, ranné kruhy a pod.)
· Existencia informačnej infraštruktúry – jednoduchá a prehľadná informačná kampaň ohľadom postupov „čo robiť, ak...“, s kontaktmi na osoby poskytujúce pomoc v škole, v komunite, vo virtuálnom priestore (telefonický a mailový kontakt na OZ školy, OZ zariadenia PaP či iných inštitúcií poskytujúcich poradenské služby a služby krízovej intervencie, linky pomoci a pod.)
· Logistika prijímania podnetov (schránka dôvery, mail, chat, kontaktné osoby a pod.)
· Tvorba siete spolupracujúcich subjektov (inštitúcie poskytujúce poradenské služby, preventisti, koordinátor ochrany detí pred násilím a pod.)
 Hlavnou zodpovednosťou pedagógov je prevencia
Pod prevenciou šikanovania v škole máme na mysli vytvorenie a uplatňovanie podmienok na
celkovú ochranu žiakov pred šikanovaním zo strany spolužiakov/iných žiakov, teda predchádzanie a včasné riešenie prejavov (zárodkov) šikanovania.

Základné princípy:
1. Vedenie školy a pedagógovia berú do úvahy fakt, že šikanovanie môže mať závažné dôsledky dlhodobého charakteru a neraz aj celoživotné následky na duševné a telesné zdravie žiakov – obetí. Preto nepodceňujú a nebagatelizujú riziko šikanovania, pripúšťajú, že aj v ich škole/triede môže dôjsť k šikanovaniu.
2. Škola má vytvorenú funkčnú, konkretizovanú a jasne formulovanú preventívnu stratégiu školy platnú pre všetkých bez rozdielov. Odporúčaný obsah: filozofia školy smerom k bezpečiu; vymenovanie neprípustného správania a konania; postup riešenia rizika alebo prípadu šikanovania (čo robiť v prípade, ak sa o šikanovaní dozvedia) - návod pre učiteľov, pre žiakov a pre rodičov, uvedenie konkrétnych možností oznamovania aj zárodkov šikanovania (pri zachovaní dôvernosti); kontakty na zodpovedné osoby, realizačný tím v škole. Na jej tvorbe participujú aj žiaci formou zodpovedajúcou veku. Všetci (celá komunita školy vrátane rodičov) sú s jej cieľom a obsahom oboznámení.
3. Pedagógovia cieľavedome vnímajú (pozorujú) žiakov v rámci vyučovania i mimo vyučovania (napr. počas prestávok, školských podujatí...) - ich prejavy, interakcie a najmä zmeny správania. Citlivo pristupujú k zisťovaniu príčin zmien v správaní žiaka alebo nežiaduceho/rizikového správania (individuálnym rozhovorom...).
4. Na vyučovaní, a osobitne na triednických hodinách, dávajú priestor na budovanie sociálnych zručností žiakov: pýtať sa na ich názory, akceptovať, resp. konštruktívne reagovať aj na odlišné názory - je dôležité počúvať a snažiť sa porozumieť dôvodu iného (kontroverzného) názoru, diskutovať s nimi o riešení (ich) problémov... Ako je známe, pri šikanovaní sú zvyčajne účastné 3 strany − šikanujúci, šikanovaný a svedkovia/ostatní žiaci v triede. V tomto ohľade je najúčinnejšie, ak sa aktivity orientujú najmä smerom k prizerajúcej sa (mlčiacej) skupine. Je dôležité posúvať, zvyšovať citlivosť a empatiu triedy na túto tému, napríklad na dôsledky (neraz celoživotné) šikanovania pre šikanovaného, a zároveň na zodpovednosť ostatných − nájsť silu postaviť sa šikanujúcemu, nenechať sa manipulovať.
5. V prípade prejaveného/zisteného agresívneho, resp. nežiaduceho správania, pedagóg najskôr vyhodnotí/stanoví, o aký typ správania ide - je nutné rozlíšiť „bežnú“ agresiu, konflikt od šikanovania (pri vyhodnocovaní prejavov násilia vždy zisťuje/posúdi, či sú prítomné črty šikanovania, napr. samoúčelnosť agresie, nepomer síl, opakovanie, úmysel ubližovať, bezmocnosť obete). 

